Video: Goeie nuus: Kankervegtertjie inspireer musiekvideo‘n Skermskoot uit die musiekvideo. Die video volg onderaan die berig. Jordan Pelser, die dapper vierjarige seuntjie wat in remissie is nadat hy vroeër vanjaar met Burkitt-leukemie gediagnoseer is, se storie het ŉ musiekvideo geïnspireer wat geld vir liefdadigheid insamel en ook bewustheid oor kindersiektes skep. Jordan en die ander sterre in die musiekvideo is almal dapper kankervegtertjies wat by die Unitas-hospitaal se pediatriese onkologie-eenheid behandel word. Hulle het onlangs by die hospitaal bymekaargekom om ŉ video vir die liedjie Life, deur Jaryd Rusty Smith op te neem. Volgens Yolandi Pelser, Jordan se ma, moes van die tonele ŉ paar keer oor geskiet word, maar het die kinders hulle goed van hulle taak gekwyt. “Die kinders was regtig baie sterk, en het dit baie geniet,” het sy Dinsdag aan Maroela Media gesê. Die video beklemtoon ook hoe belangrik bloed, en bloedplaatjie-skenkings aan die kankerlyers is. “Ek dink nie almal besef hoe hard dié kinders elke dag vir hulle lewens veg nie. As jy nie ‘n skenker is nie, oorweeg dit asseblief om ŉ skenker te word. Jy sal een van hierdie kinders se lewe dalk kan red.” Pelser het gesê dit gaan deesdae baie goed met Jordan. “Hy is op nuwe medikasie, en sy haartjies begin om mooi terug te groei,” het sy bygevoeg. Hier volg ŉ lokprent van die video. Die volledige weergawe van die liedjie kan vir slegs R12.99 by http://bananatunes.com/product/jaryd-rusty-smiths-gift-to-children-fighting-cancer/ gekoop word. Alle opbrengste gaan aan die Little Fighters Cancer Trust geskenk word. Kamerawerk en regie: Joe du Toit en Eugene Koekemoer Vervaardiger en versorger: Yolandi Pelser Raadgewende vervaardiger en fotograaf: Kobus Schoeman Lees hier meer oor Jordan se reis. [wpvideo OxW7N3pe]